《忆旧游 饮向山草堂，赠周雨邭》
清代·沈皞日

向瓦官寺后，半亩松阴，几曲横塘。花露冈前路，有疏烟淡柳，碧塘茅堂。

海榴蜀葵交映，甃石抱回廊。好割韭羹鱼，帘钩小卷，散发飞觞。

开窗。临渌水，正梅子黄时，微雨苔荒。鹤背天风冷，看药炉丹气，衣袖生香。

同是上清沦谪，一醉记归航。问何处笙吹，空台昨夜栖凤凰。

作者简介：浙江平湖人，字融谷，号柘西。康熙时贡生。官湖南辰州府同知。工诗词。有《楚游草》、《燕游草》、《拓西精舍词》等。